title: 2011/610/EU: Az Európai Parlament határozata ( 2011. május 10. ) az ARTEMIS közös vállalkozás 2009-es pénzügyi évre szóló költségvetésének végrehajtására vonatkozó mentesítésről

text:
               27.9.2011

               HU

               Az Európai Unió Hivatalos Lapja

               L 250/242

         AZ EURÓPAI PARLAMENT HATÁROZATA
   (2011. május 10.)
   az ARTEMIS közös vállalkozás 2009-es pénzügyi évre szóló költségvetésének végrehajtására vonatkozó mentesítésről
   (2011/610/EU)
   AZ EURÓPAI PARLAMENT,
   tekintettel az ARTEMIS közös vállalkozás 2009-es pénzügyi évre vonatkozó végleges éves beszámolójára,
   tekintettel a Számvevőszéknek az ARTEMIS közös vállalkozás 2009. december 31-i pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),
   tekintettel a Tanács 2011. február 15-i ajánlására (05894/2011 – C7-0051/2011),
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel a beágyazott számítástechnikai rendszerekre irányuló közös technológiai kezdeményezést megvalósító ARTEMIS közös vállalkozás létrehozásáról szóló, 2007. december 20-i 74/2008/EK tanácsi rendeletre (3) és különösen annak 11. cikke (4) bekezdésére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,
   tekintettel eljárási szabályzatának 77. cikkére és VI. mellékletére,
   tekintettel a Költségvetési Ellenőrző Bizottság jelentésére (A7-0126/2011),

               1.

               mentesítést ad az ARTEMIS közös vállalkozás ügyvezető igazgatója számára a közös vállalkozás 2009-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az ARTEMIS közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Jerzy BUZEK

            a főtitkár

         Klaus WELLE

      (1)  HL C 342., 2010.12.16., 1. o.

      (2)  HL L 248., 2002.9.16., 1. o.

      (3)  HL L 30., 2008.2.4., 52. o.

      (4)  HL L 357., 2002.12.31., 72. o.
    ---documentbreak---

               27.9.2011

               HU

               Az Európai Unió Hivatalos Lapja

               L 250/243

         AZ EURÓPAI PARLAMENT ÁLLÁSFOGLALÁSA
   (2011. május 10.)
   az ARTEMIS közös vállalkozás 2009-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
   AZ EURÓPAI PARLAMENT,
   tekintettel az ARTEMIS közös vállalkozás 2009-es pénzügyi évre vonatkozó végleges éves beszámolójára,
   tekintettel a Számvevőszéknek az ARTEMIS közös vállalkozás 2009. december 31-i pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),
   tekintettel a Tanács 2011. február 15-i ajánlására (05894/2011 – C7-0051/2011),
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel a beágyazott számítástechnikai rendszerekre irányuló közös technológiai kezdeményezést megvalósító ARTEMIS közös vállalkozás létrehozásáról szóló, 2007. december 20-i 74/2008/EK tanácsi rendeletre (3) és különösen annak 11. cikke (4) bekezdésére,
   tekintettel az ARTEMIS közös vállalkozás pénzügyi szabályzatára, amelyet igazgatótanácsa 2008. december 18-i határozatával fogadott el,
   tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,
   tekintettel eljárási szabályzatának 77. cikkére és VI. mellékletére,
   tekintettel a Költségvetési Ellenőrző Bizottság jelentésére (A7-0126/2011),

               A.

               mivel a Számvevőszék megállapítja, hogy kellő mértékben megbizonyosodott arról, hogy a 2009-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek,

               B.

               mivel az ARTEMIS közös vállalkozást 2007 decemberében hozták létre, hogy meghatározza és végrehajtsa különféle alkalmazási területeken a beágyazott számítástechnikai rendszerek számára kulcsfontosságú technológiák kifejlesztésének kutatási ütemtervét annak érdekében, hogy az európai versenyképesség és fenntarthatóság erősödjön, valamint új piacok és társadalmi alkalmazások alakulhassanak ki,

               C.

               mivel a közös vállalkozás kezdeti szakaszban van, és 2009 végéig még nem hozta létre teljes mértékben a belső ellenőrzési és pénzügyi beszámolási rendszerét,

      A költségvetés végrehajtása

               1.

               megjegyzi, hogy a közös vállalkozás 2009-es költségvetése 46 000 000 EUR kötelezettségvállalási előirányzatot és 8 000 000 EUR kifizetési előirányzatot tartalmazott; tudomásul veszi, hogy a kötelezettségvállalási és kifizetési előirányzatok felhasználási aránya 81 %-os, illetve 20 %-os volt;

               2.

               elismeri, hogy a közös vállalkozás még mindig kezdeti szakaszában van, ezért megérti, hogy a kifizetési előirányzatok felhasználási aránya viszonylag alacsony;

      A tagok hozzájárulása

               3.

               felhívja a közös vállalkozást, hogy a Bizottság iránymutatása alapján elszámolásában harmonizálja tagjai hozzájárulásának bemutatását;

               4.

               felhívja a közös vállalkozást, hogy fejlessze tovább a tagságra és a társfinanszírozásra vonatkozó rendelkezéseit, különös tekintettel az alábbiakra:

                           —

                           új tagok csatlakozására vonatkozó rendelkezések,

                           —

                           a tagok természetbeni hozzájárulása,

                           —

                           azon feltételek, amelyek alapján a közös vállalkozás ellenőrizheti tagjainak hozzájárulásait,

                           —

                           azon feltételek, amelyek alapján az igazgatótanács jóváhagyhatja a társfinanszírozást;

      Belső ellenőrzési rendszerek

               5.

               sürgeti a közös vállalkozást, hogy fejezze be a belső ellenőrzési és pénzügyi információs rendszerének megvalósítását; külön felhívja a közös vállalkozást, hogy

                           —

                           tökéletesítse az informatikai folyamatok és tevékenységek, valamint az informatikai kockázatok feltérképezésének dokumentálását,

                           —

                           alakítson ki üzletmenet-folytonossági tervet,

                           —

                           alakítson ki adatvédelmi politikát;

               6.

               felhívja a közös vállalkozást, hogy a közösségi szervekre vonatkozó költségvetési keretrendeletben foglaltak alapján pénzügyi szabályzatába illesszen be külön hivatkozást a belső ellenőrző szolgálatnak (IAS) mint belső ellenőrének hatáskörére;

               7.

               úgy véli, hogy az IAS szerepe belső ellenőrként az kellene legyen, hogy az igazgatási és ellenőrzési rendszerek minőségéről szóló független vélemények megalkotásával és a műveletek végrehajtási feltételeinek javítására és a hatékony és eredményes pénzgazdálkodás támogatására vonatkozó ajánlások megtételével tanácsot ad a közös vállalkozásnak a kockázatkezeléssel kapcsolatban; szintén fontosnak tartja, hogy a közös vállalkozás ügyvezető igazgatója jelentést készítsen a mentesítésért felelős hatóságnak, amelyben összefoglalja a belső ellenőr által végzett belső ellenőrzések számát és fajtáit, ajánlásait és az ezen ajánlások nyomán tett lépéseket;

               8.

               úgy véli, hogy – tekintettel költségvetésének nagyságára és feladatai összetettségére – a közös vállalkozásnak fontolóra kellene vennie egy közvetlenül az igazgatótanács alá tartozó ellenőrző bizottság felállítását;

      Befogadási megállapodás hiánya

               9.

               sürgeti a közös vállalkozást, hogy a 74/2008/EK rendelet 17. cikke értelmében gyorsan kössön befogadói megállapodást Belgiummal a Belgium részéről a közös vállalkozásnak nyújtandó irodahelyiségekről, kiváltságokról és mentességekről, valamint egyéb támogatásokról.

      (1)  HL C 342., 2002.12.16., 1. o.

      (2)  HL L 248., 2002.9.16., 1. o.

      (3)  HL L 30., 2008.2.4., 52. o.

      (4)  HL L 357., 2002.12.31., 72. o.


title: 2013/540/EU, Euratom: Az Európai Parlament határozata ( 2013. április 17. ) az Egészség- és Fogyasztóügyi Végrehajtó Ügynökség 2011-es pénzügyi évre szóló költségvetésének végrehajtására vonatkozó mentesítésről

text:
               16.11.2013

               HU

               Az Európai Unió Hivatalos Lapja

               L 308/108

         AZ EURÓPAI PARLAMENT HATÁROZATA
   (2013. április 17.)
   az Egészség- és Fogyasztóügyi Végrehajtó Ügynökség 2011-es pénzügyi évre szóló költségvetésének végrehajtására vonatkozó mentesítésről
   (2013/540/EU, Euratom)
   AZ EURÓPAI PARLAMENT,

               —

               tekintettel az Európai Unió 2011-es pénzügyi évre szóló általános költségvetésére (1),

               —

               tekintettel az Európai Unió 2011-es pénzügyi évre vonatkozó összevont éves beszámolójára (COM(2012) 436 – C7-0224/2012) (2),

               —

               tekintettel az Egészség- és Fogyasztóügyi Végrehajtó Ügynökség 2011-es pénzügyi évre vonatkozó éves beszámolójára,

               —

               tekintettel a 2010. évi mentesítés nyomon követéséről szóló bizottsági jelentésre (COM(2012) 585) és az azt kísérő bizottsági szolgálati munkadokumentumokra (SWD(2012) 340 és SWD(2012) 330),

               —

               tekintettel a Bizottságnak a 2011-ben elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2012) 563) és az azt kísérő bizottsági szolgálati munkadokumentumra (SWD(2012) 283),

               —

               tekintettel a Számvevőszéknek az Egészség- és Fogyasztóügyi Végrehajtó Ügynökség 2011-es pénzügyi évre vonatkozó éves beszámolójáról szóló jelentésére, az ügynökség válaszaival együtt (3),

               —

               tekintettel a Számvevőszék 2011-es pénzügyi évre vonatkozó, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (4),

               —

               tekintettel a Tanács 2013. február 12-i ajánlására a 2011-es pénzügyi évre szóló költségvetés végrehajtására vonatkozóan a végrehajtó ügynökségeknek adandó mentesítésről (05754/2013 – C7-0039/2013),

               —

               tekintettel az Európai Unió működéséről szóló szerződés 317., 318. és 319. cikkére és az Euratom-Szerződés 106a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 55., 145., 146. és 147. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 62., 164., 165. és 166. cikkére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (7) és különösen annak 14. cikke (3) bekezdésére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendeletre (8) és különösen annak 66. cikke első és második bekezdésére,

               —

               tekintettel a Bizottságnak az 58/2003/EK tanácsi rendelet alkalmazásában a közegészségügy területén tett közösségi fellépés igazgatására Közegészségügyi Program Végrehajtó Hivatala néven végrehajtó hivatal létrehozásáról szóló, 2004. december 15-i 2004/858/EK határozatára (9),

               —

               tekintettel a 2004/858/EK határozatnak a Közegészségügyi Program Végrehajtó Hivatala Egészség- és Fogyasztóügyi Végrehajtó Ügynökséggé történő átalakítása céljából történő módosításáról szóló, 2008. június 20-i 2008/544/EK bizottsági határozatra (10),

               —

               tekintettel eljárási szabályzata 76. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a többi érintett bizottság véleményére (A7-0116/2013),

               A.

               mivel az Európai Unióról szóló szerződés 17. cikkének (1) bekezdése értelmében a Bizottság végrehajtja a költségvetést és irányítja a programokat, és mindezt az Európai Unió működéséről szóló szerződés 317. cikkének értelmében a tagállamokkal együttműködésben, saját felelősségére végzi, a hatékony és eredményes pénzgazdálkodás elveinek tiszteletben tartásával,

               1.

               mentesítést ad az Egészség- és Fogyasztóügyi Végrehajtó Ügynökség igazgatója számára az Ügynökség 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit az Európai Unió 2011-es pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítésről szóló határozatok szerves részét képező állásfoglalásban foglalja össze;

               3.

               utasítja elnökét, hogy továbbítsa ezt a határozatot, az Európai Unió 2011-es pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítésről szóló határozatot és az e határozatok szerves részét képező állásfoglalást az Egészség- és Fogyasztóügyi Végrehajtó Ügynökség igazgatójának, a Tanácsnak, a Bizottságnak, az Európai Unió Bíróságának, valamint a Számvevőszéknek, továbbá gondoskodjon az Európai Unió Hivatalos Lapjában való közzétételről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL L 68., 2011.3.15.

      (2)  HL C 348., 2012.11.14., 1. o.

      (3)  HL C 388., 2012.12.15., 46. o.

      (4)  HL C 348., 2012.11.14., 130. o.

      (5)  HL L 248., 2002.9.16., 1. o.

      (6)  HL L 298., 2012.10.26., 1. o.

      (7)  HL L 11., 2003.1.16., 1. o.

      (8)  HL L 297., 2004.9.22., 6. o.

      (9)  HL L 369., 2004.12.16., 73. o.

      (10)  HL L 173., 2008.7.3., 27. o.


title: A Tanács 2014/212/KKBP határozata (2014. április 14.) a Koreai Népi Demokratikus Köztársasággal szembeni korlátozó intézkedésekről szóló 2013/183/KKBP határozat módosításáról

text:
                  15.4.2014

                  HU

                  Az Európai Unió Hivatalos Lapja

                  L 111/79

         A TANÁCS 2014/212/KKBP HATÁROZATA
         (2014. április 14.)
         a Koreai Népi Demokratikus Köztársasággal szembeni korlátozó intézkedésekről szóló 2013/183/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel a Koreai Népi Demokratikus Köztársasággal szembeni korlátozó intézkedésekről szóló, 2013. április 22-i 2013/183/KKBP határozatra (1) és különösen annak 19. cikkére,
         mivel:

                     (1)

                     A Tanács 2013. április 22-én elfogadta a 2013/183/KKBP határozatot.

                     (2)

                     A Tanács a 2013/183/KKBP határozat 22. cikkének (2) bekezdésével összhangban elvégezte a 2013/183/KKBP határozat II. és III. mellékletében szereplő, és a határozat 13. cikke (1) bekezdése b) és c) pontjának, valamint 15. cikke (1) bekezdése b) és c) pontjának hatálya alá tartozó személyek és szervezetek jegyzékének felülvizsgálatát. A Tanács arra a következtetésre jutott, hogy egy, a II. mellékletben felsorolt személy és egy, szintén a II. mellékletben felsorolt szervezet kivételével az érintett személyeknek és szervezeteknek a továbbiakban is a határozatban foglalt intézkedések hatálya alá kell tartozniuk.

                     (3)

                     Emellett az I. mellékletben szereplő egyik szervezetre vonatkozófoglalt bejegyzést a II. mellékletből el kell hagyni.

                     (4)

                     Továbbá, a 22. cikket módosítani kell.

                     (5)

                     Emellett az ENSZ Biztonsági Tanácsának a Koreai Népi Demokratikus Köztársaságra vonatkozó 1718 (2006) sz. határozata alapján létrehozott szankcióbizottság 2013. december 31-én frissítette a korlátozó intézkedések hatálya alá tartozó személyek és szervezetek jegyzékét.

                     (6)

                     A 2013/183/KKBP határozat I. és II. mellékletében foglalt, személyek és szervezetek jegyzékét ennek megfelelően módosítani kell,

               ELFOGADTA EZT A HATÁROZATOT:

            1. cikk
            A 2013/183/KKBP határozat a következőképpen módosul:

                        1.

                        A 22. cikk (2) bekezdése helyébe a következő szöveg lép:

                           „(2)   A 13. cikk (1) bekezdésének b) és c) pontjában és a 15. cikk (1) bekezdésének b) és c) pontjában említett intézkedéseket rendszeres időközönként, de legalább 12 havonta felül kell vizsgálni. Amennyiben a Tanács a 19. cikk (2) bekezdésében említett eljárással összhangban úgy határoz, hogy ezen intézkedések alkalmazásának feltételei már nem teljesülnek, azok az érintett személyek és szervezetek tekintetében hatályukat vesztik.”

                        2.

                        A 2013/183/KKBP határozat I. és II. melléklete az e határozat mellékletében foglaltaknak megfelelően módosul.

            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.

            Kelt Luxembourgban, 2014. április 14-én.

                  a Tanács részéről

                  az elnök

               C. ASHTON

            (1)  HL L 111., 2013.4.23., 52. o.

            MELLÉKLET

               1.
               A 2013/183/KKBP határozat I. mellékletébe a következő cím kerül beillesztésre:
               „A 13. cikk (1) bekezdésének a) pontjában említett személyek jegyzéke és a 15. cikk (1) bekezdésének a) pontjában említett személyek és szervezetek jegyzéke.”.

               2.
               A 2013/183/KKBP határozat I. mellékletében „A. A 13. cikk (1) bekezdésének a) pontjában említett személyek jegyzéke” alcím helyébe a következő alcím lép:

                           „A.

                           Személyek”.

               3.
               Az alábbi személyekre vonatkozó, a 2013/183/KKBP határozat I. mellékletében szereplő bejegyzések helyébe a következő bejegyzések lépnek:

                           Név

                           Egyéb ismert név

                           Születési idő

                           A jegyzékbe vétel dátuma

                           Egyéb információk

                           „1.

                           Chang Myong- Chin

                           Jang Myong-Jin

                           Születési idő: 1968. február 19.;
                           Alternatív születési idő: 1965 vagy 1966

                           2013.1.22.

                           A szohei műholdfellövő állomás igazgatója és annak a fellövőközpontnak a vezetője, ahonnan 2012. április 13-án és december 12-én műhold fellövésére került sor.

                           2.

                           Ra Ky'ong-Su

                           Ra Kyung-Su

                           Születési idő: 1954. június 4.;
                           Útlevélszám: 645120196

                           2013.1.22.

                           Ra Ky'ong-Su a Tancson Kereskedelmi Bank (Tanchon Commercial Bank, TCB) tisztviselője. Ebben a minőségében tranzakciókat segített elő a TCB javára. A szankcióbizottság 2009 áprilisában vette jegyzékbe a Tancson Kereskedelmi Bankot, amely a KNDK legfőbb pénzügyi szervezete a hagyományos fegyverek, a ballisztikus rakéták, valamint az ilyen fegyverek összeszerelésével és gyártásával kapcsolatos áruk értékesítése terén.

                           3.

                           Kim Kwang-il

                           Születési idő: 1969. szeptember 1.;
                           Útlevélszám: PS381420397

                           2013.1.22.

                           Kim Kwang-il a Tancson Kereskedelmi Bank (Tanchon Commercial Bank, TCB) tisztviselője. Ebben a minőségében tranzakciókat segített elő a TCB és a Koreai Bányászatfejlesztési Kereskedelmi Vállalat (Korea Mining Development Trading Corporation, KOMID) javára. A szankcióbizottság 2009 áprilisában vette jegyzékbe a Tancson Kereskedelmi Bankot, amely a KNDK legfőbb pénzügyi szervezete a hagyományos fegyverek, a ballisztikus rakéták, valamint az ilyen fegyverek összeszerelésével és gyártásával kapcsolatos áruk értékesítése terén. A szankcióbizottság 2009 áprilisában vette jegyzékbe a KOMID-ot, amely a KNDK első számú fegyverkereskedője és a ballisztikus rakétákkal és hagyományos fegyverekkel kapcsolatos áruk és felszerelések legfőbb exportőre.”

               4.
               A 2013/183/KKBP határozat I. mellékletében „B. A 15. cikk (1) bekezdésének a) pontjában említett szervek jegyzéke” alcím helyébe a következő alcím lép:

                           „B.

                           Szervek”

               5.
               Az alábbi szervekre vonatkozó, a 2013/183/KKBP határozat I. mellékletében szereplő bejegyzések helyébe a következő bejegyzések lépnek:

                           Név

                           Egyéb ismert név

                           Hely

                           A jegyzékbe vétel dátuma

                           Egyéb információk

                           „1.

                           Korea Ryonha Machinery Joint Venture Corporation

                           Chosun Yunha Machinery Joint Operation Company; Korea Ryenha Machinery J/V Corporation; Ryonha Machinery Joint Venture Corporation; Ryonha Machinery Corporation; Ryonha Machinery; Ryonha Machine Tool; Ryonha Machine Tool Corporation; Ryonha Machinery Corp; Ryonhwa Machinery Joint Venture Corporation; Ryonhwa Machinery JV; Huichon Ryonha Machinery General Plant; Unsan; Unsan Solid Tools és Millim Technology Company

                           Tongan-dong, Central District, Phenjan, KNDK; Mangungdae- gu, Phenjan, KNDK; Mangyongdae District, Phenjan, KNDK.
                           E-mail cím: ryonha@silibank.com; sjc-117@hotmail.com és millim@silibank.com
                           Telefonszám: 850-2-18111; 850-2-18111-8642 és 850 2 18111-3818642
                           Faxszám: 850-2-381-4410

                           2013.1.22.

                           A Korea Ryonha Machinery Joint Venture Corporation anyavállalata a Korea Ryonbong General Corporation. A Korea Ryonbong General Corporation egy védelmi konglomerátum, amelynek fő tevékenységi körébe tartozik a KNDK védelmi ipari cégei részére történő beszerzések és az ország katonai jellegű értékesítéseinek támogatása; a vállalatot a szankcióbizottság 2009 áprilisában vette jegyzékbe.”

               6.
               Az alább felsorolt személyeket és szervezeteket törölni kell a 2013/183/KKBP határozat II. mellékletében foglalt jegyzékből:

                           A.

                           Személyek

                                       1.

                                       Chang Song-taek

                           B.

                           Szervezetek

                                       1.

                                       Korea Complex Equipment Import Corporation


title: 2011/619/EU: Az Európai Parlament határozata ( 2011. május 10. ) az Európai Rendőrakadémia 2009-es pénzügyi évre vonatkozó elszámolása lezárásáról

text:
               27.9.2011

               HU

               Az Európai Unió Hivatalos Lapja

               L 250/268

         AZ EURÓPAI PARLAMENT HATÁROZATA
   (2011. május 10.)
   az Európai Rendőrakadémia 2009-es pénzügyi évre vonatkozó elszámolása lezárásáról
   (2011/619/EU)
   AZ EURÓPAI PARLAMENT,
   tekintettel az Európai Rendőrakadémia 2009-es pénzügyi évre vonatkozó végleges éves beszámolójára,
   tekintettel a Számvevőszéknek az Európai Rendőrakadémia 2009-es pénzügyi évre vonatkozó éves beszámolójáról szóló jelentésére, az akadémia válaszaival együtt (1),
   tekintettel a Tanács 2011. február 15-i ajánlására (05892/2011 – C7-0052/2011),
   tekintettel az EK-Szerződés 276. cikkére, valamint az Európai Unió működéséről szóló szerződés 319. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,
   tekintettel az Európai Rendőrakadémia (CEPOL) létrehozásáról szóló, 2005. szeptember 20-i 2005/681/IB tanácsi határozatra (3) és különösen annak 16. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,
   tekintettel eljárási szabályzata 77. cikkére és VI. mellékletére,
   tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0150/2011),

               1.

               elhalasztja az Európai Rendőrakadémia 2009-es pénzügyi évre vonatkozó elszámolása lezárását;

               2.

               utasítja elnökét, hogy továbbítsa ezt a határozatot az Európai Rendőrakadémia igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Jerzy BUZEK

            a főtitkár

         Klaus WELLE

      (1)  HL C 338., 2010.12.14., 137. o.

      (2)  HL L 248., 2002.9.16., 1. o.

      (3)  HL L 256., 2005.10.1., 63. o.

      (4)  HL L 357., 2002.12.31., 72. o.
    ---documentbreak---

               27.9.2011

               HU

               Az Európai Unió Hivatalos Lapja

               L 250/269

         AZ EURÓPAI PARLAMENT ÁLLÁSFOGLALÁSA
   (2011. május 10.)
   a 2009. évi mentesítésről: az ügynökségek teljesítménye, pénzgazdálkodása és ellenőrzése
   AZ EURÓPAI PARLAMENT,
   tekintettel a Bizottság Európai Parlamenthez intézett, 2008. október 15-i jelentésére a 2006. évi mentesítő határozatok nyomon követéséről (COM(2008) 629), valamint az azt kísérő bizottsági szolgálati munkadokumentumokra (SEC(2008) 2579),
   tekintettel a Bizottság „Európai ügynökségek – A további teendők” című, 2008. március 11-i közleményére (COM(2008) 135),
   tekintettel 2010. május 5-i állásfoglalására a 2008-as mentesítésről: az uniós ügynökségek teljesítménye, pénzgazdálkodása és ellenőrzése (1),
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2),
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (3) és különösen annak 96. cikkére,
   tekintettel a Számvevőszék „Európai uniós ügynökségek: középpontban az eredmények” című, 5/2008 számú különjelentésére,
   tekintettel a decentralizált ügynökségek 2009-es évre vonatkozó éves beszámolóiról készített külön számvevőszéki jelentésekre (4),
   tekintettel „Az uniós ügynökségek közös támogató szolgálatának létrehozásával kapcsolatos lehetőségek és azok megvalósíthatósága” című, 2009. április 7-én kiadott tanulmányára,
   tekintettel az Unió korrupció elleni küzdelemre irányuló erőfeszítéseiről szóló nyilatkozatára (5),
   tekintettel eljárási szabályzatának 77. cikkére és VI. mellékletére,
   tekintettel a Költségvetési Ellenőrző Bizottság jelentésére (A7-0149/2011),

               A.

               mivel ez az állásfoglalás az 1605/2002/EK, Euratom rendelet 185. cikke értelmében vett szervek tekintetében fogalmaz meg a mentesítési határozatot kísérő horizontális megállapításokat, összhangban a 2343/2002/EK, Euratom rendelet 96. cikkével és a Parlament eljárási szabályzata VI. mellékletének 3. cikkével,

               B.

               mivel az elmúlt években soha nem látott módon nőtt az ügynökségek száma, és mivel ez lehetővé tette a Bizottság egyes feladatainak kiszervezését,

               C.

               mivel a fenti, 2008. március 11-i bizottsági közlemény elfogadását követően a Parlament, a Tanács és a Bizottság újraindította az ügynökségek egységes működési keretének meghatározására irányuló projektet, és 2009-ben létrehozott egy intézményközi munkacsoportot,

               D.

               mivel ez az intézményközi munkacsoport 2010. november 10-én ülésezett harmadik alkalommal politikai szinten, és mivel a következő pontokat vitatta meg: az új ügynökségek felállításának kritériumai, az ügynökségek székhelyének és székhely-megállapodásának kiválasztása, az igazgatótanácsok összetétele, az igazgatókra vonatkozó kinevezési eljárások, az értékelés és a teljesítmény, a többéves program és az adminisztratív támogatás,

               E.

               mivel tervei szerint a Számvevőszék is mérlegeli az ügynökségek teljesítményét, és 2011 végéig különjelentést nyújt be az uniós ügynökségek költségmutatókon alapuló értékeléséről,

               F.

               mivel 2000 és 2011 között radikálisan nőtt a decentralizált ügynökségeknek juttatott uniós hozzájárulás,

               G.

               mivel a Parlamentnek az Unió korrupció elleni küzdelemre irányuló erőfeszítéseiről szóló 2010. május 18-i nyilatkozata felszólítja a Bizottságot és az illetékes uniós ügynökségeket, hogy tegyenek meg minden intézkedést és bocsássanak rendelkezésre elegendő erőforrást annak érdekében, hogy az EU alapjai ne képezzék korrupció tárgyát, valamint alkalmazzanak visszatartó erejű szankciókat azokban az esetekben, amikor korrupciónak és csalásnak jutnak nyomára,

         I.   A PÉNZGAZDÁLKODÁSSAL KAPCSOLATOS KÖZÖS KIHÍVÁSOK

      Áthozott előirányzatok és a működési tevékenységek előirányzatainak törlése

               1.

               megállapítja, hogy a Számvevőszék ismételten felhívta a figyelmet arra, hogy a 2009-es pénzügyi évben több ügynökség esetében magas volt az áthozott előirányzatok és a törölt működési előirányzatok aránya; megállapítja továbbá, hogy léteznek felhasználatlan költségvetési tételek, és egyes ügynökségek esetében magas volt az átcsoportosítások aránya; felhívja az érintett ügynökségeket, hogy fokozzák a pénzügyi és költségvetési tervezés és programozás javítására irányuló erőfeszítéseiket;

               2.

               elismeri az abból eredő problémákat, hogy számos projekt több évig tart, és idő telik el a díjak beérkezése és a vonatkozó feladatok elvégzése, majd pedig kifizetése között; hangsúlyozza ugyanakkor, hogy az így keletkező kiadásoknak előre jelezhetőnek kell lenniük, és hogy olyan megoldást kell találni, amely tiszteletben tartja az uniós költségvetés esetében alkalmazott évenkéntiség elvét;

               3.

               kiemeli, hogy az átvitelek és törlések magas szintje gyakran azt jelzi, hogy az adott ügynökség nem tudja kezelni költségvetésének jelentős mértékű növekedését; felteszi a kérdést, hogy nem lenne-e felelősségteljesebb megoldás a költségvetési hatóság részéről, ha a jövőben nagyobb körültekintéssel járna el az ügynökségek költségvetésének emelésére vonatkozó döntései során, figyelembe véve az új tevékenységek megkezdéséhez szükséges időt;

      Pénzgazdálkodás

               4.

               felszólítja az ügynökségeket, hogy javítsák készpénzigényre vonatkozó előrejelzéseiket; megállapítja, hogy az ügynökségek gyakran valóban magas készpénzállományt könyvelnek el, és ezért ösztönzi őket, hogy kövessék a Kábítószer és Kábítószerfüggőség Európai Megfigyelőközpontja (EMCDDA) jó példáját, amely a 2009. évben a negyedéves kifizetés iránti kérelmeit alátámasztó bizonylat megfelelő bizottsági szolgálatokhoz történő benyújtásával és folyamatos frissítésével javította előrejelzése minőségét;

      Hiányosságok a közbeszerzési eljárásokban

               5.

               ismételten aggodalmát fejezi ki amiatt, hogy a Számvevőszék több ügynökség esetében hiányosságokat tárt fel a közbeszerzési eljárásokban;

               6.

               következésképpen felhívja az ügynökségeket, hogy a szerződések és a közbeszerzési eljárások helyes alkalmazása érdekében erősítsék meg belső ellenőrzési mechanizmusaikat; nem hajlandó elfogadni, hogy hosszú ideje lehetetlennek bizonyul egy olyan ellenőrzési rendszer bevezetése, amely lehetővé tenné az ügynökségek tranzakcióinak jogszerűségét és szabályszerűségét aláásó, ismételten felmerülő hibák megelőzését vagy időben történő felismerését;

               7.

               e tekintetben különösen sürgeti az ügynökségeket, hogy:

                           —

                           javítsák a becslések és a projektekkel kapcsolatos felelősségi körök átláthatóságát,

                           —

                           erősítsék meg közbeszerzési engedélyezésüket a finanszírozásról szóló döntés és a munkaprogram szintjén,

                           —

                           gondoskodjanak arról, hogy a kivételek éves tevékenységi jelentéseikben való közzététele átfogó módon történjen,

                           —

                           biztosítsák a lehetséges szabálytalanságok megfelelő nyomon követését,

                           —

                           dolgozzanak ki utólagos ellenőrzéseket, és számoljanak be ezekről;

               8.

               emellett arra ösztönzi az ügynökségeket, hogy dolgozzanak ki, majd rendszeresen frissítsenek egy olyan átfogó táblázatot, amely vázolja pénzmozgásaikat, valamint a pénzügyi és operatív szereplők felelősségeit;

               9.

               felhívja valamennyi ügynökséget, hogy honlapjukon tegyék elérhetővé legalább az utolsó három évben odaítélt szerződések jegyzékét, továbbá kéri a Bizottságot, hogy folytassa erőfeszítéseit annak érdekében, hogy ezek az információk könnyebben elérhetők legyenek, és végül beépüljenek pénzügyi átláthatósági rendszerébe;

               10.

               mindazonáltal elismerését fejezi ki az Eurojustnak, amiért a vonatkozó termékek és szolgáltatások piaci értékének a közbeszerzési eljárások megindítása előtt történő felbecslésére irányuló intézkedéseket vezetett be; ezt a kezdeményezést a többi ügynökség által is követendő, fontos gyakorlatnak tartja; üdvözli továbbá az Eurojust 2009-re vonatkozó éves beszerzési tervét, amely nagymértékben segítette az ügynökség részlegeit és szolgálatait pályázatai lebonyolításában; különösen hangsúlyozza, hogy az ilyen kezdeményezések javítják az engedélyezésre jogosult tisztviselő ellenőrző és irányító szerepét;

      A támogatások kezelése

               11.

               fontosnak tartja, hogy az ügynökségek az alábbiak révén javítsák a támogatások kezelését:

                           —

                           helyszíni ellenőrzések elvégzése a támogatások kedvezményezettjeinél,

                           —

                           a kategóriánkénti egységes átalányköltségek előnyben részesítése a támogatható költségek visszatérítésén alapuló támogatások helyett,

                           —

                           a szereplők felelősségi köreinek világos leírása, kommunikálása és nyomon követése,

                           —

                           az összes szereplő által elfogadott operatív terv bemutatása;

         II.   AZ EMBERI ERŐFORRÁSOKKAL KAPCSOLATOS KÖZÖS KIHÍVÁSOK

      Munkaerő-felvételi eljárások

               12.

               több ügynökség esetében hiányosságokat állapít meg a személyzet kiválasztásával kapcsolatos politika terén, amelyek veszélyeztetik ezen eljárások átláthatóságát és/vagy sértik az egyenlő bánásmód elvét az alkalmassági kritériumok alkalmazása során; elismeri különösen, hogy a Számvevőszék újra meg újra beszámol az alábbi hiányosságokról:

                           —

                           nincs bizonyíték arra, hogy az értékelési folyamat megkezdése előtt meghatározzák-e a kiválasztási kritériumokat és azokat a küszöbértékeket, amelyeket a pályázóknak el kell érniük ahhoz, hogy meghívást kapjanak az írásbeli vizsgákra/interjúkra,

                           —

                           a munkaerő-felvételi eljárások dokumentálása nem kielégítő,

                           —

                           munkaerő-felvételi eljárás során a belső/külső pályázókkal szembeni bánásmód egyenlőtlen,

                           —

                           korlátozott a verseny,

                     és úgy véli, hogy e hiányosságok következtében az ügynökségek kevésbé tudják kivédeni a munkaerő-felvétellel kapcsolatos önkényes döntésekre vonatkozó esetleges vádakat; emellett véleménye szerint, amennyiben a verseny korlátozott, az ennek eredményeként végrehajtott munkaerő-felvétel nem feltétlenül a legjobb választást jelenti, és előfordulhat, hogy az emberi és pénzügyi erőforrásokat nem hatékonyan használják fel;

               13.

               egy olyan rendszer létrehozását kéri, amely lehetővé teszi, hogy amikor egy adott személy jelentkezik egy ügynökségi álláshirdetésre, az ügynökségek egymás között ellenőrizzék, hogy az általuk alkalmazandó személy korábban követett-e el visszaéléseket vagy szabálytalanságokat más ügynökségnél;

               14.

               ezért felhívja az ügynökségeket, hogy hozzák meg a szükséges intézkedéseket a munkaerő-felvételi eljárások objektivitásának és átláthatóságának fokozása érdekében; e tekintetben a többi ügynökség által követendő fontos gyakorlatnak tartja a FRONTEX azon kezdeményezését, hogy végrehajtási szabályokat és belső útmutatásokat fogadott el a felvételi bizottsági tagok számára; különösen üdvözli a FRONTEX azon kezdeményezését, hogy olyan munkaerő-felvételi politikát fogadott el, amely konkrét lépéseket tartalmaz, például:

                           —

                           határidő tiszteletben tartása a felvételi bizottsági tagok kijelölése során,

                           —

                           az interjú során feltett kérdések és az írásbeli vizsga tartalmának előzetes elkészítése,

                           —

                           az írásbeli vizsgák anonim értékelése,

                           —

                           mintaválaszok az interjú során feltett vagy az írásbeli vizsgában szereplő kérdésekre,

                           —

                           minden munkaerő-felvétellel kapcsolatos döntés jegyzőkönyvben történő rögzítése,

                           —

                           elektronikus munkaerő-felvételi eszköz a munkaerő-felvétel és a kiválasztási folyamat megkönynyítésére,

                     és hangsúlyozza e politika szigorú végrehajtásának és eredményessége bizonyításának szükségességét;

      A munkaerő-felvételi tervek végrehajtása

               15.

               megállapítja, hogy az ügynökségek munkaerő-felvételi tervét gyakran nem hajtják végre teljes mértékben, és a költségvetési és a személyzeti előrejelzés közötti összhang hiánya figyelhető meg, ami befolyásolhatja az érdekelt felek véleményét a személyzet ügynökség általi felhasználásáról; ösztönzi az uniós intézményeket annak további vizsgálatára, hogy miként lehetne egyszerűsíteni a felvételi eljárásokat; következésképpen kéri az ügynökségeket, hogy tegyenek további erőfeszítéseket munkaerő-felvételi terveik elkészítésének végrehajtására és nyomon követésére; arra is ösztönzi az ügynökségeket, hogy munkaprogramjaikban és éves tevékenységi jelentéseikben célkitűzéseik meghatározása során adjanak további tájékoztatást emberi erőforrásaik elosztásáról és felhasználásáról, és ismertessék a rendelkezésre álló személyzetre gyakorolt hatást; felhívja a Bizottságot az ügynökségek által igényelt személyzet létszámának értékelésére, a jelenlegi aktív létszám és a költségvetésben előre jelzett létszám összehasonlítására, annak megállapítására, hogy az előrejelzések meghaladják-e az ügynökségek igényeit és kapacitását, valamint arra, hogy erről a kérdésről adjon áttekintést a Parlament számára;

               16.

               megállapítja, hogy az alkalmazottak, beleértve az igazgatókat is, évente cserélődnek az ügynökségek között; felhívja a Bizottságot, hogy adjon áttekintést a Parlament számára, amely kiterjed minden olyan alkalmazottra, akik 2008 óta két ügynökség között munkahelyet váltottak;

               17.

               kéri a Bizottságot, hogy nyújtson tájékoztatást arról, hogy létezik-e valamennyi ügynökségnél az Európai Unió tisztségviselőinek személyzeti szabályzata 16. cikkében előírt, a tisztségviselők megfelelő feladataira és kötelezettségeire (6) (az úgynevezett „várakozási időre”) vonatkozó szabályozás, és hogy azt alkalmazzák-e;

      Ideiglenes személyzet

               18.

               felhívja az ügynökségeket annak biztosítására, hogy az ideiglenes személyzet ne kapjon érzékeny feladatokat, annak ismeretében, hogy az ideiglenes személyzet felvételére a létszámterv korlátozásainak függvényében kerül sor; sajnálja, hogy egyes esetekben az ügynökségek ténylegesen érzékeny feladatok elvégzésére vagy érzékeny információkhoz való hozzáférésre vettek fel ilyen személyzetet; hangsúlyozni kívánja a biztonsági szabályok esetleges megsértésének az ideiglenes személyzet érzékeny információkhoz való hozzáférésével vagy a követendő eljárások nem ismeretével összefüggő kockázatait;

      Összeférhetetlenségek

               19.

               emlékezteti az ügynökségeket személyzetük és szakértőik függetlensége teljes körű garantálásának fontosságára; bátorítja az ügynökségeket, hogy körültekintően tartsák nyilván és értékeljék ezzel kapcsolatos ellenőrzéseiket; hangsúlyozza, hogy ténylegesen befolyásolhatja az ügynökségek hírnevét, ha azt összeférhetetlenség miatt kifogás éri;

               20.

               felhívja a Bizottságot, hogy adjon részletes áttekintést a Parlament számára a felvett személyzet függetlenségének biztosítására alkalmazott kritériumokról, különös tekintettel a lehetséges összeférhetetlenségi szabályokra, továbbá alkalmazzon visszatartó erejű szankciókat azokban az esetekben, amikor szabálytalanságokra derül fény;

               21.

               felhívja a Számvevőszéket, hogy végezzen átfogó elemzést arról, milyen megközelítéssel kezelik az ügynökségek azokat a helyzeteket, amelyekben lehetséges összeférhetetlenségek állnak fenn;

         III.   A BELSŐ ELLENŐRZÉSI RENDSZERREL KAPCSOLATOS KÖZÖS KIHÍVÁSOK

               22.

               ösztönzi az ügynökségeket, hogy igazgatóik megbízhatósági nyilatkozatainak megerősítésére javítsák tovább belső ellenőrzési rendszereiket; hangsúlyozza annak fontosságát is, hogy az ügynökségek tényleges kockázatkezelési tevékenységet vezessenek be a kockázatok rögzítése és a kockázatcsökkentő lépések terveinek elkészítése céljából;

      A belső ellenőrzési jelentések összefoglalói

               23.

               sürgeti minden egyes intézmény igazgatóját, hogy teljes mértékben tegyenek eleget azon kötelezettségüknek, hogy a Belső Ellenőrzési Szolgálat jelentéseit összefoglaló, a mentesítésért felelős hatóság számára készített jelentéseikbe foglalják bele

                           —

                           a Belső Ellenőrzési Szolgálat által végzett belső ellenőrzések számát és típusát,

                           —

                           valamennyi ajánlást (beleértve azokat is, amelyeket az ügynökség esetlegesen visszautasíthatott), valamint

                           —

                           az ajánlások nyomán hozott valamennyi intézkedést,

                     e tekintetben üdvözli a FRONTEX azon kezdeményezését, amely a mentesítésért felelős hatóságnak benyújtott ezen összefoglalók harmonizált struktúrájának bevezetésére irányul;

               24.

               mindazonáltal megállapítja, hogy egyes ügynökségek a Belső Ellenőrzési Szolgálat róluk készített belső ellenőrzési jelentéseit önkéntes alapon benyújtották a mentesítésért felelős hatóságnak; úgy véli, hogy ennek kell a bevett gyakorlatnak lennie, és elvárja, hogy a többi uniós ügynökség is kövesse ezt a gyakorlatot, megerősítve, hogy a mentesítésért felelős hatóság biztosítja e jelentések bizalmas kezelését;

      A Belső Ellenőrzési Szolgálat szerepe

               25.

               döntő fontosságúnak tekinti a Belső Ellenőrzési Szolgálatnak az ügynökségek belső ellenőreként betöltött szerepét; hangsúlyozza, hogy a Belső Ellenőrzési Szolgálat az ügynökségek számára független véleményeket biztosít az igazgatási és ellenőrzési rendszerek minőségéről, és ajánlásokat tesz számukra a műveletek végrehajtási feltételeinek javítására és a hatékony és eredményes pénzgazdálkodás előmozdítására;

               26.

               következésképpen felhívja az ügynökségek igazgatótanácsait, hogy a feltárt hiányosságok orvoslása céljából megfelelően vegyék figyelembe a Belső Ellenőrzési Szolgálat ajánlásait;

               27.

               üdvözli, hogy a költségvetési rendelet 86. cikkének (4) bekezdése értelmében az ügynökségek továbbítják a Belső Ellenőrzési Szolgálat megállapításainak összefoglalóját a Parlament részére; megismétli, hogy a Belső Ellenőrzési Szolgálat által készített jelentések belső és nem nyilvános dokumentumok; továbbá megállapítja, hogy ez vonatkozik az ügynökségekről és egyéb szervekről készített éves különjelentésekre is; üdvözöl az ügynökségek részéről tapasztalható minden együttműködést azzal kapcsolatban, hogy ezeket a jelentéseket a Parlament külön indokolt kérésére rendelkezésre bocsássák; sürgeti az ügynökségekkel foglalkozó intézményközi munkacsoportot, hogy foglalkozzon a Belső Ellenőrzési Szolgálat ügynökségekre vonatkozó jelentéseivel kapcsolatos szabályozás hiányosságainak kérdésével, és javasoljon megoldást a problémára;

               28.

               határozottan bátorítja a Számvevőszéket, hogy az ügynökségekről szóló éves jelentéseibe foglaljon bele hivatkozást a Belső Ellenőrzési Szolgálat vizsgálatainak következtetéseire, valamint értékelje bennük a Belső Ellenőrzési Szolgálat ajánlásainak az ügynökségek által történő végrehajtását;

               29.

               hangsúlyozni kívánja azt is, hogy a Belső Ellenőrzési Szolgálat fontos szerepet tölt be az ügynökségek teljesítményéről készített jelentések elvégzésében; sajnálja azonban, hogy a mentesítésért felelős hatóság az ügynökségekre vonatkozó jogszabályok a 27. bekezdésben említett hiányossága miatt nem feltétlenül kap tájékoztatást ezen ellenőrzések megállapításairól;

      A belső ellenőrzési képesség szerepe

               30.

               sürgeti az ügynökségeket, hogy hozzanak létre belső ellenőrzési funkciót, amely támogatást és tanácsot ad az ügynökségek igazgatói számára a belső ellenőrzés irányításával kapcsolatban, és kockázatértékelést és belső ellenőrzéseket hajt végre;

               31.

               támogatja a Közösségi Halászati Ellenőrző Hivatal és az Európai Tengerbiztonsági Ügynökség közös belső ellenőrzési kapacitás létrehozására irányuló kezdeményezését is; véleménye szerint ez a közös szolgálat a többi ügynökség által követendő fontos bevált gyakorlat;

               32.

               emellett üdvözli és bátorítja a Belső Ellenőrzési Szolgálatnak az ügynökségek Audinet hálózatának elnökeként végzett tevékenységét, amely évente két-három alkalommal ülésezik a belső ellenőrzési kapacitások munkájának koordinálása és az ellenőrzési megközelítésre, a módszertanra és a legjobb gyakorlatokra vonatkozó tapasztalatcsere céljával;

      Az etikai keretre vonatkozó kísérleti ellenőrzés

               33.

               üdvözli, hogy az Európai Szakképzésfejlesztési Központ (Cedefop) volt az első olyan ügynökség, amely 2009-ben önkéntesen hajtott végre kísérleti ellenőrzést az etikai kerettel kapcsolatban; bátorítja a Cedefopot, hogy ossza meg ezt a kezdeményezést más ügynökségekkel;

         IV.   MEGBÍZHATÓSÁGI NYILATKOZAT ÉS ÉVES TEVÉKENYSÉGI JELENTÉS

      Megbízhatósági nyilatkozat

               34.

               ösztönzi az ügynökségeket, hogy honlapjukon tegyék közzé igazgatóik megbízhatósági nyilatkozatait, és mellékeljék azokat éves tevékenységi jelentésükhöz, megerősítve, hogy az éves tevékenységi jelentéseikben szereplő információk igaz és tisztességes képet nyújtanak a bevételekről és a kiadásokról, kivéve, ha meghatározott területek vonatkozásában megfogalmazott fenntartások ettől eltérő megállapításokat tartalmaznak;

               35.

               hangsúlyozza az ügynökségek igazgatóinak azon kötelezettségét, hogy megbízhatósági nyilatkozataikban számoljanak be a fenntartásokról, amennyiben a Számvevőszék vagy a Bizottság Belső Ellenőrzési Szolgálata nagyobb problémákat vázolt (azaz a háttérben meghúzódó hiányosságokra vonatkozó kritikus ajánlásokat, és amennyiben azok túllépik a lényegességi küszöböt);

      Az éves tevékenységi jelentés

               36.

               ösztönzi az ügynökségeket, hogy a Bizottság főigazgatóságai által használt formátumnak megfelelően és következésképpen a kérdéses pénzügyi év vonatkozásában elvégzett tevékenységek, az irányítással kapcsolatos kihívások, a belső ellenőrzések megállapításai és az emberi erőforrások terén elért előrelépések jelentésekbe történő belefoglalása révén egységesítsék éves tevékenységi jelentéseiket; e tekintetben üdvözli, hogy az Európai Környezetvédelmi Ügynökség már kidolgozta saját, a fent említett struktúrának megfelelő éves értékelési jelentését, és véleménye szerint ez a többi ügynökség által követendő bevált gyakorlat;

               37.

               elismerését fejezi ki továbbá az Európai Betegségmegelőzési és Járványvédelmi Központnak és ismét csak az Európai Környezetvédelmi ügynökségnek, amiért éves tevékenységi jelentéseikben a legfontosabb elért teljesítményeiket összefoglaló, könnyen olvasható táblázatokat/ábrákat alkalmaztak; véleménye szerint ez nagyon üdvözlendő gyakorlat, amelyet a többi ügynökségnek is követnie kellene;

               38.

               ösztönzi a Számvevőszéket, hogy az ügynökségekről szóló külön éves jelentéseikbe foglalják be az egyes éves tevékenységi jelentések átfogó értékelését, ahogyan ezt a Bizottságról szóló éves jelentéseikben már megteszik, amikor a Számvevőszék megvizsgálja a Bizottság különböző főigazgatóságainak éves tevékenységi jelentéseit;

         V.   AZ ÜGYNÖKSÉGEK IRÁNYÍTÁSA

      Az ügynökségek igazgatótanácsai

               39.

               megjegyzi, hogy egyes ügynökségek irányító testületének nagy mérete és tagjaik nagyarányú fluktuációja miatt elveszhet a döntéshozó szerv hatékonysága; felhívja tehát az ügynökségekkel foglalkozó intézményközi munkacsoportot, hogy foglalkozzon e kérdéssel; az értekezletekre fordított összegek csökkentése érdekében javasolja annak a lehetőségnek a megfontolását, hogy összevonásra kerüljenek az egymáshoz kapcsolódó területeken működő ügynökségek irányító testületei;

               40.

               felhívja továbbá az ügynökségek igazgatóit, hogy tegyenek lépéseket irányító testületeik szerepének megerősítése érdekében azáltal, hogy a stratégiai kérdéseket/prioritásokat kellő időben napirendre tűzik a stratégiai döntés meghozatalához;

               41.

               felhívja az ügynökségek igazgatótanácsait, hogy tevékenység alapú költségvetés-tervezésük és igazgatásuk (ABB/ABM) javítása révén érjék el a feladatok és az (emberi és pénzügyi) erőforrások tervezése közötti maximális konvergenciát;

      A Bizottság szerepe

               42.

               elégedettségét fejezi ki az Európai Vegyianyag-ügynökség (ECHA) működésének második sikeres évével kapcsolatban, hiszen 2007-ben a Bizottság (Vállalkozáspolitikai és Ipari Főigazgatóság) felelt az ügynökség költségvetési irányításáért; kiemelten hangsúlyozza, hogy az ECHA zökkenőmentes és meglehetősen gyors felállítása az együttműködő főigazgatóság által nyújtott hatékony támogatásnak, az egyéb hasonló ügynökségekkel kialakított tapasztalatcserének, valamint a székhelyül szolgáló ország erőteljes támogatásának köszönhető elsősorban; következésképpen úgy véli, hogy a Bizottság követhetné ezt a bevált gyakorlatot az „induló” ügynökségek elindítása során;

               43.

               megjegyzi, hogy az ügynökségekkel foglalkozó intézményközi munkacsoport megállapította, hogy az ügynökségek forrásaik mintegy 30 %-át fordítják adminisztrációra; felhívja a Bizottságot, hogy fokozza erőfeszítéseit annak érdekében, hogy minden szükséges adminisztratív segítséget megadjon a viszonylag kis ügynökségeknek, különösen azoknak, amelyeket nemrégiben alapítottak, és hogy bizonyosodjon meg arról, hogy minden ügynökség hatékonyan működik;

      Fegyelmi eljárások

               44.

               ismét emlékeztet arra, hogy a Parlament 2006-os, 2007-es és 2008-as mentesítési állásfoglalásaiban felhívta az ügynökségeket arra, hogy fontolják meg egy több ügynökséget átfogó fegyelmi bizottság felállítását; megjegyzi, hogy ez a projekt továbbra is nehezen halad, ami elsősorban abból fakad, hogy nehéz a bizottsági tagsághoz szükséges megfelelő besorolási fokozattal rendelkező munkatársakat találni; mindazonáltal felhívja az ügynökségek hálózatának koordinálásáért felelős ügynökséget, hogy hozzon létre egy hálózatot azokból a munkatársakból, akik a fegyelmi bizottsági tagsághoz szükséges besorolási fokozattal rendelkeznek;

         VI.   TELJESÍTMÉNY

               45.

               véleménye szerint az Eurojust azon kezdeményezése, hogy kulcsfontosságú teljesítménymutatókat szerepeltet 2010-es terveiben, a többi ügynökség számára követendő gyakorlatnak tekinthető; bátorítja emellett az ügynökségeket, hogy ténylegesen kapcsolják össze kulcsfontosságú teljesítménymutatóikat célkitűzéseikkel, költségvetésükkel és éves munkaprogramjukkal; úgy véli, hogy ez a gyakorlat valóban lehetővé teszi az érdekelt felek számára a teljesítmény jobb értékelését; ösztönzi a többi ügynökséget, hogy éves munkaprogramjukba foglaljanak bele kulcsfontosságú teljesítménymutatókat;

               46.

               megállapítja, hogy a teljesítmény és a hatékonyság mérése nem egységes módon történik; felhívja az ügynökségekkel foglalkozó intézményközi munkacsoportot, hogy foglalkozzon e kérdéssel;

               47.

               megállapítja, hogy azok az ügynökségek, amelyek ténylegesen alkalmaznak kulcsfontosságú teljesítménymutatókat, a teljesítmény eljárási és folyamatokkal kapcsolatos szempontjaira összpontosítanak, nem pedig a tényleges eredményekre; ösztönzi az ügynökségeket, hogy alakítsanak ki az eredményeken alapuló kulcsfontosságú teljesítménymutatókat, és felhívja az ügynökségekkel foglalkozó intézményközi munkacsoportot, hogy foglalkozzon e kérdéssel;

      Többéves munkaterv

               48.

               sürget minden ügynökséget, hogy dolgozzon ki a hatáskörébe tartozó ágazatra vonatkozó többéves uniós stratégiával összhangban levő többéves munkatervet; hangsúlyozza a többéves munkaterv jelentőségét abban, hogy lehetővé teszi az ügynökségek számára tevékenységeik jobb szervezését, javítja tevékenységeik kockázatértékelését, a stratégiájuk végrehajtását szolgáló hatékony szervezeti intézkedések bevezetését és céljaik elérését;

      Éves munkaprogram

               49.

               sürgeti az ügynökségeket, hogy javítsák a kapcsolatot költségvetésük és éves munkaprogramjuk között; elismeri, hogy a Számvevőszék jelentései szerint a költségvetés összeállításakor alkalmazott eljárások nem voltak elég szigorúak, ami igen sok költségvetési sort érintő, jelentős számú költségvetési átcsoportosítást eredményezett;

               50.

               üdvözli a Cedefop és az ECHA azon szándékát, hogy rendelkezésre bocsátják legfontosabb működési tevékenységeik Gantt-diagramját; emlékezteti az ügynökségeket arra, hogy ezek a diagramok tömören ismertetik azt, hogy az egyes alkalmazottak mennyi időt töltöttek adott projekttel, továbbá eredményszemléletű megközelítést szorgalmaz;

      Visszajelzési eljárások

               51.

               felkéri az ügynökségeket, hogy erősítsék ügyfél-orientáltságukat és visszajelzési eljárásaikat, és ebben a tekintetben használják ki teljes mértékben értékeléseik eredményeit; külön elismerését fejezi ki az ECHA-nak, amiért 2009 folyamán felmérést végzett az érdekelt felek körében, és fokozta az iparágaknak nyújtott támogatási tevékenységeket (pl. telefonos tanácsadó szolgálat a vezető bejegyzésre kötelezettek számára, workshopok, hálózati megbeszélések, nyilvános konzultációk stb. szervezése);

               52.

               üdvözli az Eurofund azon kezdeményezését, hogy elvégezte 2005–2008 közötti munkaprogramja második utólagos értékelését; véleménye szerint ez a többi ügynökség számára is értékes gyakorlat az ügynökségek előtt álló kihívások leküzdésére;

               53.

               emellett kiemelkedő fontosságúnak tartja, hogy az ügynökségek fejlesszék tovább teljesítményfelügyeleti rendszerüket annak érdekében, hogy biztosítsák teljesítményük eredményeinek nyomon követését, és ösztönzi az ügynökségeket, hogy utaljanak rájuk éves tevékenységi tervükben;

               54.

               emellett ösztönzi az ügynökségeket, hogy következetesen tegyenek jelentést kulcsfontosságú teljesítménymutatóikról;

      A Számvevőszék jelentéséhez mellékelt táblázat

               55.

               üdvözli, hogy az EMCDDA, az Európai Unió Szerveinek Fordítóközpontja (CDT) és az Európai Élelmiszerbiztonsági Hatóság (EFSA) a Számvevőszék 2009-es külön éves jelentéséhez olyan táblázatot mellékelt, amely összehasonlítja a 2008 és 2009 során végrehajtott műveleteket, hogy a mentesítésért felelős hatóság számára lehetővé tegye évről évre nyújtott teljesítményük hatékonyabb értékelését;

         VII.   AZ ÜGYNÖKSÉGEKKEL KAPCSOLATOS MÉRLEGELÉSEK: KÖZÖS MEGKÖZELÍTÉS

               56.

               üdvözli az ügynökségekkel foglalkozó intézményközi munkacsoport folyamatban lévő munkáját, amelynek célja, hogy felülvizsgálja a decentralizált ügynökségek szerepét és helyét az Unió intézményi keretében, ezen ügynökségek létrehozását, szerkezetét és működését, valamint a finanszírozási, költségvetési, felügyeleti és irányítási kérdéseket; kéri a munkacsoportot, hogy készítsen elemzést és adjon általános tanácsot a jelenlegi ügynökségek hatékonyságával kapcsolatban, továbbá javasoljon terveket a hatékonyság átfogó javítására az ügynökségek típusa és száma tekintetében;

               57.

               emlékeztet rá, hogy az ügynökségekkel foglalkozó intézményközi munkacsoport 2009 márciusában kiadott közös nyilatkozatával „a szabályozási ügynökségekről folyó intézményközi párbeszéd megindításáról döntött abból a célból, hogy megvizsgálják a fennálló helyzetet, különös tekintettel az ügynökségek koherenciájára, hatékonyságára, elszámoltathatóságára”, és hogy a munkacsoport meg fog vizsgálni „több, a részt vevő intézmények által felvetett kérdést, így például az ügynökségek szerepét és helyzetét az EU intézményi struktúrájában, létrehozásukat, felépítésüket, működésüket, illetve a finanszírozásukkal, költségvetésükkel, felügyeletükkel és irányításukkal kapcsolatos kérdéseket”;

               58.

               megállapítja, hogy a 2008-as mentesítésről szóló 2010. május 5-i állásfoglalásban a Parlament kérte, hogy az intézményközi munkacsoport „vegye fontolóra az összehangolás, egyes esetekben pedig az összevonás lehetőségeit” és megállapította, hogy „kisebb ügynökségek súlyos problémákkal szembesülnek a hatékonyság tekintetében”;

               59.

               moratóriumot szorgalmaz a további ügynökségek létrehozása tekintetében legalább az ügynökségekkel foglalkozó intézményközi munkacsoport közös nyilatkozatában és a mentesítésről szóló 2010. május 5-i állásfoglalásban felvetett kérdések kielégítő megoldásáig;

               60.

               úgy véli, hogy e kérdések megválaszolását követően a további ügynökségek létrehozását a lehető legnagyobb óvatossággal kell megközelíteni annak biztosítása céljából, hogy valóban szükség legyen rájuk, és a legjobb ár-érték arányt biztosítsák a kitűzött politikai célok megvalósítása révén;

               61.

               újra hangsúlyozza, hogy meg kell fontolni egyes ügynökségek összevonását, hogy meg tudják osztani az általános és egyéb költségeket;

               62.

               kéri, hogy az ügynökségekkel foglalkozó intézményközi munkacsoport fontolja meg egyes közvetlenül össze nem vonható kisebb ügynökségek egy városban és lehetőség szerint ugyanabban az épületben történő elhelyezését, hogy a közös központi erőforrásokat kihasználhassák az általános és egyéb költségekből eredő terhek lehető legkisebbre való csökkentésére;

               63.

               üdvözli a Számvevőszék azon szándékát, hogy 2011 őszén különjelentést jelentessen meg az uniós ügynökségek költségmutatókon alapuló elemzéséről;

               64.

               megállapítja, hogy számos, közös tevékenységi területen létrehozott ügynökség hasonló tevékenységet végez; emlékeztet rá, hogy az egymást átfedő tevékenységek szükségtelen többletköltségekhez vezetnek;

               65.

               emlékeztet rá, hogy az uniós költségvetésnek hatékony és eredményes pénzgazdálkodáson kell alapulnia, ezért a kiadásoknak érdemlegesnek, hatékonynak és eredményesnek kell lenniük, továbbá a szükségtelen kiadásokat megfelelően kezelni kell;

               66.

               ezért felhívja a Bizottságot, hogy értékeljen minden uniós ügynökséget abból a célból, hogy feltárja az egymást átfedő tevékenységeket, és átfedések feltárása esetén elemezze az érintett ügynökségek összevonásának lehetőségét, továbbá, hogy ebben a kérdésben 2011. december 31-ig tegyen jelentést a Parlamentnek;

         VIII.   A KÖZÖS VÁLLALKOZÁSOK EGYRE NÖVEKVŐ SZÁMBAN TÖRTÉNŐ LÉTREHOZÁSÁVAL KAPCSOLATOS ÁLTALÁNOS ÉSZREVÉTELEK

               67.

               felhívja a figyelmet a közös vállalkozások számának rekordmértékű növekedésére az elmúlt években; különösen felhívja a figyelmet arra, hogy ezek a szervek ugyanazon költségvetési keretrendelet hatálya alá tartoznak, mint a decentralizált ügynökségek, pénzügyi szabályaik mégsem tartalmaznak egyértelmű utalást a Belső Ellenőrzési Szolgálat belső ellenőri hatásköreire;

               68.

               mindazonáltal üdvözli a Belső Ellenőrzési Szolgálat azon szándékát, hogy a 2011-es pénzügyi évtől ellássa a közös vállalkozások belső ellenőrének szerepét;

               69.

               úgy véli továbbá, hogy – tekintettel költségvetésük méretére és feladataik összetettségére – a közös vállalkozásoknak egy közvetlenül az igazgatótanács alá tartozó ellenőrző bizottságot kellene felállítaniuk;

               70.

               utasítja elnökét, hogy továbbítsa ezt az állásfoglalást az e mentesítési eljárás hatálya alá tartozó ügynökségeknek, valamint a Tanácsnak, a Bizottságnak és a Számvevőszéknek.

      (1)  HL L 252., 2010.9.25., 241. o.

      (2)  HL L 248., 2002.9.16., 1. o.

      (3)  HL L 357., 2002.12.31., 72. o.

      (4)  HL C 338., 2010.12.14.

      (5)  Elfogadott szövegek, P7_TA(2010)0176.

      (6)  HL L 56., 1968.3.4., 1. o.


title: A Tanács (KKBP) 2017/1426 határozata (2017. augusztus 4.) a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek jegyzékének naprakésszé tételéről

text:
               5.8.2017

               HU

               Az Európai Unió Hivatalos Lapja

               L 204/95

         A TANÁCS (KKBP) 2017/1426 HATÁROZATA
   (2017. augusztus 4.)
   a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek jegyzékének naprakésszé tételéről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2001. december 27-én elfogadta a 2001/931/KKBP közös álláspontot (1).

               (2)

               A Tanács 2017. január 27-én elfogadta a 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek jegyzékének (a továbbiakban: a jegyzék) naprakésszé tételéről szóló (KKBP) 2017/154 határozatot (2).

               (3)

               A 2001/931/KKBP közös álláspont 1. cikke (6) bekezdésének megfelelően rendszeres időközönként felül kell vizsgálni, hogy mely személyek, csoportok és szervezetek szerepeljenek a jegyzékben annak biztosítása érdekében, hogy csak indokolt esetben maradjanak jegyzéken.

               (4)

               Ez a határozat tartalmazza annak a felülvizsgálatnak az eredményét, amelyet a Tanács azon személyek, csoportok és szervezetek tekintetében végzett, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.

               (5)

               A Tanács meggyőződött arról, hogy a 2001/931/KKBP közös álláspont 1. cikkének (4) bekezdése szerint az illetékes hatóságok határozatot hoztak arról, hogy a jegyzékben szereplő valamennyi személy, csoport és szervezet a 2001/931/KKBP közös álláspont 1. cikkének (2) és (3) bekezdése értelmében terrorcselekményeket követett el. A Tanács emellett arra a következtetésre jutott, hogy azoknak a személyeknek, csoportoknak és szervezeteknek, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, a továbbiakban is az említett közös álláspontban előírt különös korlátozó intézkedések hatálya alá kell tartozniuk.

               (6)

               A jegyzéket ennek megfelelően naprakésszé kell tenni, a (KKBP) 2017/154 határozatot pedig hatályon kívül kell helyezni,

         ELFOGADTA EZT A HATÁROZATOT:
   1. cikk
   Azon személyek, csoportok és szervezetek jegyzékét, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, e határozat melléklete tartalmazza.
   2. cikk
   A (KKBP) 2017/154 határozat hatályát veszti.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2017. augusztus 4-én.

            a Tanács részéről

            az elnök

         M. MAASIKAS

      (1)  A Tanács 2001/931/KKBP közös álláspontja (2001. december 27.) a terrorizmus elleni küzdelemre vonatkozó különös intézkedések alkalmazásáról (HL L 344., 2001.12.28., 93. o.).

      (2)  A Tanács (KKBP) 2017/154 határozata (2017. január 27.) a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek jegyzékének naprakésszé tételéről, valamint a (KKBP) 2016/1136 határozat hatályon kívül helyezéséről (HL L 23., 2017.1.28., 21. o.).

      MELLÉKLET
      Az 1. cikkben említett személyek, csoportok és szervezetek jegyzéke
      I.   SZEMÉLYEK

                  1.

                  ABDOLLAHI Hamed (más néven Mustafa Abdullahi), született: 1960.8.11., Irán. Útlevélszám: D9004878.

                  2.

                  AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár.

                  3.

                  Al YACOUB, Ibrahim Salih Mohammed, született: Tarut, Szaúd-Arábia, 1966.10.16., szaúdi állampolgár.

                  4.

                  ARBABSIAR Manssor (más néven Mansour Arbabsiar), született: 1955.3.6. vagy 1955.3.15., Irán. Iráni és amerikai állampolgár. Útlevélszám: C2002515 (Irán); Útlevélszám: 477845448 (Amerikai Egyesült Államok). Nemzeti személyazonosító igazolvány száma: 07442833, lejárati ideje: 2016.3.15. (amerikai egyesült államokbeli gépjárművezetői engedély).

                  5.

                  BOUYERI, Mohammed (más néven Abu ZUBAIR, más néven SOBIAR, más néven Abu ZOUBAIR), született: 1978.3.8., Amszterdam (Hollandia).

                  6.

                  6. EL HAJJ, Hassan Hassan, született: 1988.3.22., Zaghdraiya, Szidón, Libanon, kanadai állampolgár. Útlevélszám: JX446643 (Kanada).

                  7.

                  IZZ-AL-DIN, Hasan (más néven GARBAYA, AHMED; más néven SA-ID; más néven SALWWAN, Samir), született: Libanon, 1963, libanoni állampolgár.

                  8.

                  MELIAD, Farah, született: 1980.11.5., Sydney (Ausztrália), ausztrál állampolgár. Útlevélszám: M2719127 (Ausztrália).

                  9.

                  MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah, más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555.

                  10.

                  ȘANLI, Dalokay (más néven Sinan), született: 1976.10.13., Pülümür (Törökország).

                  11.

                  SHAHLAI Abdul Reza (más néven Abdol Reza Shala'i, más néven Abd-al Reza Shalai, más néven Abdorreza Shahlai, más néven Abdolreza Shahla'i, más néven Abdul-Reza Shahlaee, más néven Hajj Yusef, más néven Haji Yusif, más néven Hajji Yasir, más néven Hajji Yusif, más néven Yusuf Abu-al-Karkh), született: 1957 körül, Irán. Címei: 1. Kermanshah, Irán, 2. mehráni katonai bázis, Ilám tartomány, Irán.

                  12.

                  SHAKURI Ali Gholam, született: 1965 körül, Teherán, Irán.

                  13.

                  SOLEIMANI Qasem (más néven Ghasem Soleymani, más néven Qasmi Sulayman, más néven Qasem Soleymani, más néven Qasem Solaimani, más néven Qasem Salimani, más néven Qasem Solemani, más néven Qasem Sulaimani, más néven Qasem Sulemani), született: 1957.3.11., Irán. Iráni állampolgár. Útlevélszám: 008827 (iráni diplomata útlevél), kibocsátás dátuma: 1999. Rendfokozat: vezérőrnagy.

            II.   CSOPORTOK ÉS SZERVEZETEK

                  1.

                  „Abu Nidal Organisation” – „ANO” („Abu Nidal Szervezet”) (más néven: „Fatah Revolutionary Council” [„Fatah Forradalmi Tanács”], más néven: „Arab Revolutionary Brigades” [„Arab Forradalmi Brigádok”], más néven: „Black September” [„Fekete Szeptember”], más néven: „Revolutionary Organisation of Socialist Muslims” [„Szocialista Muzulmánok Forradalmi Szervezete”].

                  2.

                  „Al-Aqsa Martyrs' Brigade” („Al-Aqsa Mártírjainak Brigádja”).

                  3.

                  „Al-Aqsa e.V.”.

                  4.

                  „Babbar Khalsa”.

                  5.

                  A „New People's Army-t” – „NPA-t” [„Új Néphadsereg”]) is magában foglaló „Communist Party of the Philippines'”[„Fülöp-szigeteki Kommunista Párt”], Fülöp-szigetek.

                  6.

                  „Gama'a al-Islamiyya” (más néven „Al-Gama'a al-Islamiyya”) („Islamic Group” – „IG” [„Iszlám Csoport”]).

                  7.

                  „İslami Büyük Doğu Akıncılar Cephesi” – „IBDA-C” („Great Islamic Eastern Warriors Front” [„Nagy Iszlám Keleti Harci Front”]).

                  8.

                  A „Hamas-Izz al-Din al-Qassem”-et is magában foglaló „Hamas” („Hamász”).

                  9.

                  „Hizballah Military Wing” („Hizballah Katonai Szárny”) (más néven „Hezbollah Military Wing”, más néven „Hizbullah Military Wing”, más néven „Hizbollah Military Wing”, más néven „Hezballah Military Wing”, más néven „Hisbollah Military Wing”, más néven „Hizbu'llah Military Wing”, más néven „Hizb Allah Military Wing”, más néven „Jihad Council” [magyarul az összes Hezbollah változat, illetve „Dzsihád Tanács”] {és az irányítása alá tartozó minden egység, köztük az External Security Organisation [„Külső Biztonsági Szervezet”]}).

                  10.

                  „Hizbul Mujahideen” – „HM” („Hizbul Mudzsahedin”).

                  11.

                  „Khalistan Zindabad Force” – „KZF” („Kalisztán Zindabad Erő”).

                  12.

                  „Kurdistan Workers' Party” – „PKK” („Kurd Munkáspárt”) (más néven „KADEK”, más néven „KONGRA-GEL”).

                  13.

                  „Liberation Tigers of Tamil Eelam” – „LTTE” („A Tamil Eelam Felszabadító Tigrisei”).

                  14.

                  „Ejército de Liberación Nacional” („National Liberation Army” [„Nemzeti Felszabadítási Hadsereg”]).

                  15.

                  „Palestinian Islamic Jihad” – „PIJ” („Palesztin Iszlám Dzsihád”).

                  16.

                  „Popular Front for the Liberation of Palestine” – „PFLP” („Népi Front Palesztina Felszabadításért”).

                  17.

                  „Popular Front for the Liberation of Palestine – General Command” (más néven „PFLP – General Command”) („Népi Front Palesztina Felszabadításért – Főparancsnokság” [más néven „PFLP – Főparancsnokság”]).

                  18.

                  „Fuerzas armadas revolucionarias de Columbia” – „FARC” („Revolutionary Armed Forces of Colombia” [„Kolumbiai Forradalmi Fegyveres Erők”]).

                  19.

                  „Devrimci Halk Kurtuluș Partisi-Cephesi” – „DHKP/C” (más néven „Devrimci Sol”) („Revolutionary Left” [„Forradalmi Baloldal”]), más néven „Dev Sol”) („Revolutionary People's Liberation Army/Front/Party” [„Forradalmi Népi Felszabadítási Hadsereg/Front/Párt”]).

                  20.

                  „Sendero Luminoso” – „SL” („Shining Path” [„Fényes Ösvény”]).

                  21.

                  „Teyrbazen Azadiya Kurdistan” – „TAK” (más néven „Kurdistan Freedom Falcons” [„Kurdisztáni Szabadság Sólymai”], más néven „Kurdistan Freedom Hawks” [„Kurdisztáni Szabadság Héjái”]).


title: 2009/328/EK: Az Európai Központi Bank határozata ( 2009. március 19. ) az Európai Központi Bank eljárási szabályzatának elfogadásáról szóló, 2004. február 19-i EKB/2004/2 határozat módosításáról (EKB/2009/5)

text:
               18.4.2009

               HU

               Az Európai Unió Hivatalos Lapja

               L 100/10

      AZ EURÓPAI KÖZPONTI BANK HATÁROZATA

   (2009. március 19.)
   az Európai Központi Bank eljárási szabályzatának elfogadásáról szóló, 2004. február 19-i EKB/2004/2 határozat módosításáról
   (EKB/2009/5)
   (2009/328/EK)
   AZ EURÓPAI KÖZPONTI BANK KORMÁNYZÓTANÁCSA,
   tekintettel a Központi Bankok Európai Rendszere és az Európai Központi Bank Alapokmányára (a továbbiakban: „KBER Alapokmány”) és különösen annak 10.2., illetve 12.3. cikkére,
   mivel:

               (1)

               Az euro Szlovákia általi bevezetésével az Európai Központi Bank („EKB”) Kormányzótanácsa tagjainak száma meghaladja a 21 főt. A KBER Alapokmány 10.2. cikke alapján attól a naptól kezdődően, amikor a Kormányzótanács tagjainak a száma a 21-et meghaladja, az Igazgatóság minden egyes tagjának egy szavazata lesz, és a szavazati joggal rendelkező nemzeti központi banki elnökök száma 15 lesz. A rendelkezés szintén meghatározza a szavazati jogok rotációjára vonatkozó szabályokat. A 10.2. cikk hatodik francia bekezdése alapján a Kormányzótanács összes tagja kétharmados többségével elhatározhatja a rotációs rendszer bevezetésének elhalasztását addig a napig, amikor a nemzeti központi banki elnökök száma a 18-at meghaladja. A Kormányzótanács 2008 decemberében elhatározta a rotációs rendszer kezdetének addig a napig történő elhalasztását (1).

               (2)

               A KBER Alapokmánya 10.2. cikkének hatodik francia bekezdése alapján a Kormányzótanácsnak összes tagja kétharmados többségével kell meghoznia a rotációs rendszer végrehajtásához szükséges összes intézkedést. Ezek az intézkedések magukban foglalják i. a rotációs rátát, azaz az azonos időben szavazati jogukat elvesztő, illetve szavazati joghoz jutó, nemzeti központi banki elnökök számát; ii. a rotációs időszakot, azaz azon időszak hosszát, amelynek során a szavazati joggal rendelkező, nemzeti központi banki elnökök összetétele nem változik; iii. azt, hogy a nemzeti központi banki elnököket miként rendelik csoportjukba; és iv. a kétcsoportos rendszerről a háromcsoportos rendszerre történő átmenetet. A Kormányzótanács elhatározta ezen intézkedések meghozatalát, ami igényli az Európai Központi Bank eljárási szabályzatáról szóló, 2004. február 19-i EKB/2004/2 határozat (2) módosítását, mely módosításnak attól az időponttól kell érvényesülnie, amikor a nemzeti központi bankok elnökeinek száma a 18-at meghaladja.

               (3)

               A rotációs rendszer végrehajtása tiszteletben tartja a nemzeti központi bankok elnökeivel szembeni egyenlő elbánás, az átláthatóság és az egyszerűség elveit,

         A KÖVETKEZŐKÉPPEN HATÁROZOTT:
   1. cikk
   Az Európai Központi Bank eljárási szabályzatának módosításai
   Az EKB/2004/2 határozat a következőképpen módosul:

               1.

               A szöveg a következő 3a. cikkel egészül ki:
               „3a. cikk
               Rotációs rendszer
               (1)   A nemzeti központi bankok elnökeit az Alapokmány 10.2. cikkének első és második francia bekezdésében meghatározottak szerint csoportokba sorolják.
               (2)   A nemzeti központi bankok elnökeit mindegyik csoportba – uniós konvenciót követve – az adott nemzeti központi bankok listájának megfelelően sorolják be, amely lista a tagállamok nevének nemzeti nyelv szerinti betűrendbe állításával jön létre. Az egyes csoportokon belül a szavazati jogok rotációja ezt a sorrendet követi. A rotáció a lista valamely véletlenszerűen kiválasztott eleménél kezdődik.
               (3)   Az egyes csoportokon belül a szavazati jogok rotációjára – a rotációs rendszer végrehajtása első hónapjának első napjától kezdődően – havonta sor kerül.
               (4)   Az első csoportban a havonta rotálódó szavazati jogok száma egy; a második és a harmadik csoportban a havonta rotálódó szavazati jogok száma egyenlő a csoportba tartozó nemzeti központi banki elnökök és a csoporthoz tartozó szavazati jogok számának különbségével, melyből kettőt még le kell vonni.
               (5)   Amennyiben a csoportok összetételét az Alapokmány 10.2. cikkének ötödik francia bekezdésével összhangban kiigazítják, az egyes csoportokon belüli szavazati jogok rotációja továbbra is követi a (2) bekezdésben meghatározott listát. Attól a naptól kezdődően, amikor a nemzeti központi banki elnökök száma eléri a 22-t, a harmadik csoportban a rotáció a lista egy véletlenszerűen kiválasztott eleménél kezdődik. A Kormányzótanács elhatározhatja a második és harmadik csoporton belüli rotációs sorrend megváltoztatását annak elkerülése érdekében, hogy bizonyos nemzeti központi banki elnökök az év azonos időszakaiban mindig szavazati jog nélkül maradjanak.
               (6)   Az EKB a honlapján előre nyilvánosságra hozza a Kormányzótanács szavazati joggal rendelkező tagjainak listáját.
               (7)   Az egyes tagállamok nemzeti központi bankjának a monetáris pénzügyi intézmények teljes aggregált mérlegében való részesedését azon legutolsó naptári év havi átlagadatainak éves átlaga alapján kell kiszámítani, amelyre adatok rendelkezésre állnak. Ha a piaci áron számított aggregált bruttó hazai termék az Alapokmány 29.3. cikkével összhangban kiigazításra kerül, illetve minden alkalommal, ha egy ország tagállammá, nemzeti központi bankja pedig a Központi Bankok Európai Rendszerének tagjává válik, az eurót már bevezetett tagállamok pénzügyi intézményeinek teljes aggregált mérlegét újra kell számítani azon legutolsó naptári évre vonatkozó adatok alapján, amelyre adatok rendelkezésre állnak.”

               2.

               A 4.1. cikk első mondata helyébe a következő mondat lép:
               „A Kormányzótanács határozatképességéhez szavazati joggal rendelkező tagjai kétharmadának jelenléte szükséges.”

               3.

               A 4.7. cikk az alábbi mondattal egészül ki:
               „Az írásbeli eljárás keretében hozott határozatokat a Kormányzótanácsnak a jóváhagyás időpontjában szavazati joggal rendelkező tagjai hagyják jóvá.”

               4.

               Az 5.1. cikk negyedik mondata helyébe a következő szöveg lép:
               „Egy napirendi pontot a Kormányzótanács legalább három, szavazati joggal rendelkező tagjának kérésére törölni kell, ha a kapcsolódó dokumentumokat nem küldték meg időben a Kormányzótanács tagjai részére.”

               5.

               Az 5.2. cikk helyébe a következő szöveg lép:
               „A Kormányzótanács ülésének jegyzőkönyvét a következő ülésen (vagy amennyiben korábban szükséges, írásbeli eljárás keretében) hagyják jóvá a Kormányzótanács azon tagjai, akik a jegyzőkönyvben említett ülésen szavazati joggal rendelkeztek, és azt az elnök írja alá.”

         2. cikk
   Záró rendelkezés
   Ez a határozat azon a napon lép hatályba, amikor az EKB Kormányzótanácsában a nemzeti központi banki elnökök száma a 18-at meghaladja.

      Kelt Frankfurt am Mainban, 2009. március 19-én.

            az EKB elnöke

         Jean-Claude TRICHET

      (1)  Az Európai Központi Bank 2008. december 18-i EKB/2008/29 határozata a rotációs rendszer az Európai Központi Bank Kormányzótanácsában való bevezetésének elhalasztásáról HL L 3., 2009.1.7., 4. o.

      (2)  HL L 80., 2004.3.18., 33. o.